b"\n_START_ARTICLE_\nCatherine Zeta-Jones\n_START_SECTION_\nZgodnje \xc5\xbeivljenje in dru\xc5\xbeina\n_START_PARAGRAPH_\nCatherine Zeta-Jones se je rodila kot Catherine Zeta Jones v Swansei, Wales, Zdru\xc5\xbeeno kraljestvo, mami Patriciji (rojena Fair), irski \xc5\xa1ivilji in o\xc4\x8detu Davidu Jamesu Jonesu, vali\xc5\xbeanskemu lastniku tovarne sla\xc5\xa1\xc4\x8dic. Njena imena izvirajo iz imen njenih babic - njena babica po mamini strani je nosila ime Catherine Fair, njena babica po o\xc4\x8detovi strani pa ime Zeta Jones. Danes uporablja ime\xc2\xa0\xc2\xbbCatherine Zeta-Jones\xc2\xab, saj je sprejela napako, ki so jo zgodaj v njeni karieri ve\xc4\x8dkrat naredili ameri\xc5\xa1ki mediji._NEWLINE_Potem, ko so njeni star\xc5\xa1i v osemdesetih dobili 100.000 \xc2\xa3 pri igranju binga, so se preselili St. Andrews Drive v Mayalsu, obmo\xc4\x8dju vi\xc5\xa1jega srednjega sloja v Swansei. Catherine Zeta-Jones je kmalu zatem opustila \xc5\xa1olanje na zasebni \xc5\xa1oli Dumbarton House School, da bi uresni\xc4\x8dila svoje igralske ambicije. V \xc4\x8dasu, ko je \xc5\xbeivela v Dumbartonu, ji je nekaj \xc4\x8dasa denar za malico kradel njen so\xc5\xa1olec, Rob Brydon, danes za nagrado BAFTA nominiran igralec. Kasneje se je za\xc4\x8dela \xc5\xa1olati na \xc5\xa1oli The Arts Educational Schools v Chiswick, Zahodni London, pred tem pa je tri leta \xc5\xbee delala v muzikalnem teatru._NEWLINE_Catherine Zeta-Jones ima dva brata, Davida in Lyndona. Bratranec njenega o\xc4\x8deta je poro\xc4\x8den s pevko Bonnie Tyler iz Neatha, Wales. Njen mlaj\xc5\xa1i brat, Lyndon Jones, je osebni mened\xc5\xbeer in producent podjetja Milkwood Films. Star\xc5\xa1i Catherine Zeta-Jones so se pred kratkim preselili v svojo 2 milijona $ vredno rezidenco v Mayalsu, 2 milji (3 kilometre) proti zahodu od zaliva v Swansei, dom pa jima je kupila njuna h\xc4\x8di.\n_START_SECTION_\nZgodnje delo (1986\xe2\x80\x931997)\n_START_PARAGRAPH_\nCatherine Zeta-Jones je s svojo gledali\xc5\xa1ko igralsko kariero pri\xc4\x8dela \xc5\xbee v otro\xc5\xa1tvu. Pogosto je nastopala na prireditvah njene dru\xc5\xbeine in prijateljev, bila pa je tudi \xc4\x8dlanica lokalne plesne skupine, imenovane\xc2\xa0\xc2\xbbHazel Johnson School of Dance\xc2\xab, ki je vadila pred cerkvijo svetega Albana, Treboeth. Prvi\xc4\x8d je kot poklicna igralka zaigrala v gledali\xc5\xa1\xc4\x8du Swansea Grand Theatre, ko je dobila glavno vlogo v muzikalu Annie. Pri \xc5\xa1tirinajstih jo je Mickey Dolenz izbral za igranje v filmu Tallulah Bugsy Malone. Leta 1986 je pri sedemnajstih dobila manj\xc5\xa1o vlogo v zboru v gledali\xc5\xa1ki igri The Pajama Game v gledali\xc5\xa1\xc4\x8du Haymarket Theatre, Leicester poleg Paula Jonesa in Fione Hendley. Igro so za\xc4\x8deli izvajati samo v Veliki Britaniji in leta 1987 je kot Peggy Sawyer zaigrala v gledali\xc5\xa1ki igri 42nd Street v gledali\xc5\xa1\xc4\x8du Theatre Royal, Drury Lane. Za glavno vlogo so jo izbrali \xc5\xa1ele, ko sta obe prej\xc5\xa1nji igralki, ki bi morali igrati Peggy Sawyer, zboleli. Nato je leta 1989 odigrala vlogo Mae Jones v operi Kurta Weilla, Street Scene v nacionalni angle\xc5\xa1ki operni hi\xc5\xa1i v teatru Coliseum Theatre v Londonu. Ko so opero nehali upodabljati, je odpotovala v Francijo, kjer je zaigrala v filmu francoskega re\xc5\xbeiserja Philippea de Broce, Les 1001 Nuits, svojem prvem filmu._NEWLINE_Zaradi njenih pevskih in plesnih sposobnosti so ji napovedovali obetavno prihodnost na glasbeni sceni, vendar si je pozornost javnosti in naklonjenost medijev pridobila \xc5\xa1ele, ko je kot Mariette zaigrala v uspe\xc5\xa1ni britanski televizijski upodobitvi romanov H. E.-ja Batesa, The Darling Buds of May. Pred tem je razmi\xc5\xa1ljala o glasbeni karieri in leta 1992 za\xc4\x8dela z delom svojega prvega glasbenega albuma, Jeff Wayne's Musical Version Of Spartacus, katerega glavni singl,\xc2\xa0\xc2\xbbFor All Time\xc2\xab, je iz\xc5\xa1el tistega leta. Pristal je na \xc5\xa1estintridesetem mestu britanske glasbene lestvice najbolje prodajanih pesmi. Nato je izdala \xc5\xa1e single\xc2\xa0\xc2\xbbIn the Arms of Love\xc2\xab,\xc2\xa0\xc2\xbbI Can't Help Myself\xc2\xab\xc2\xa0in duet z Davidom Essexom, ki je zasedel osemintrideseto mesto na lestvici UK Singles Chart leta 1994. Zaigrala je tudi v eni epizodi televizijskih serij The Young Indiana Jones Chronicles in Christopher Columbus: The Discovery._NEWLINE_Nadaljevala je z iskanjem moderatnega uspeha s \xc5\xa1tevilnimi televizijskimi projekti, vklju\xc4\x8dno s televizijsko serijo The Return of the Native (1994), ki je temeljila na istoimenskem romanu ter zaigrala glavno vlogo, Katarino Veliko, v miniseriji Katarina Velika (1995). Pojavila se je tudi v komediji Splitting Heirs, v kateri so poleg nje zaigrali \xc5\xa1e Eric Idle, Rick Moranis in John Cleese. Leta 1996 je dobila vlogo zlobne Sale v akcijskem filmu Fantom, ki je temeljil na stripih Leeja Falka. V naslednjem letu je poleg Tima Curryja in Petra Gallagherja bzaigrala v CBS-jevi miniseriji Titanik.\n_START_SECTION_\nUspe\xc5\xa1na kariera (1998\xe2\x80\x932003)\n_START_PARAGRAPH_\nSteven Spielberg, ki je opazoval nastop Catherine Zeta-Jones v miniseriji Titanik, jo je priporo\xc4\x8dil Martinu Campbellu, re\xc5\xbeiserju filma Zorro. Catherine Zeta-Jones je nazadnje dobila glavno vlogo v filmu, kjer je zaigrala poleg sorojakov Anthonyja Hopkinsa in Antonia Banderasa. Za vlogo Elene se je nau\xc4\x8dila plesati, jahati in me\xc4\x8devati, za\xc4\x8dela pa je obiskovati tudi u\xc4\x8dne ure, pri katerih je odpravila svoj vali\xc5\xbeanski naglas. V oceni njenega nastopa je revija Variety komentirala:\xc2\xa0\xc2\xbbZeta-Jones te uro\xc4\x8di s svojo ljubkostjo kot sredi\xc5\xa1\xc4\x8de pozornosti vsakogar, pri \xc4\x8demer se preda pogosto zahtevni psihi\xc4\x8dni vlogi z impresivno milino.\xc2\xab Za vlogo v filmu je bila nagrajena z nagrado Blockbuster Entertainment Award v kategoriji za\xc2\xa0\xc2\xbbnajljub\xc5\xa1ega \xc5\xbeenskega novinca\xc2\xab\xc2\xa0in prejela nominaciji za dve nagradi; za nagrado Empire Award v kategoriji za\xc2\xa0\xc2\xbbnajbolj\xc5\xa1o britansko igralko\xc2\xab; in za nagrado Saturn Award v kategoriji za\xc2\xa0\xc2\xbbnajbolj\xc5\xa1o igralko\xc2\xab._NEWLINE_Leta 1999 je poleg Seana Conneryja zaigrala v filmu Past, poleg Liama Neesona in Lili Taylor pa v filmu The Haunting. V naslednjem letu je zaigrala v kriti\xc4\x8dno priznanem filmu Preprodajalci poleg svojega kasnej\xc5\xa1njega mo\xc5\xbea Michaela Douglasa. Film Preprodajalci je s strani medijev prejel veliko pohval, kritiki iz revije Dallas Observer so, na primer, film ozna\xc4\x8dili za\xc2\xa0\xc2\xbbizjemen dose\xc5\xbeek filmske industrije, \xc4\x8dudovito in brutalno delo\xc2\xab. Nastop Catherine Zeta-Jones ji je prislu\xc5\xbeil prvo nominacijo za zlati globus v kategoriji za\xc2\xa0\xc2\xbbnajbolj\xc5\xa1o stransko igralko - Film\xc2\xab in mnogo drugih nominacij ter veliko pozornost kritikov._NEWLINE_Leta 2001 je dobila glavno vlogo v romanti\xc4\x8dni komediji Ameri\xc5\xa1ka ljubljenca poleg Julie Roberts, Billyja Crystala in Johna Cusacka. Film je prejel negativne ocene s strani filmskih kritikov. V reviji Los Angeles Weekly so, na primer, napisali, da film\xc2\xa0\xc2\xbbni le banalen, temve\xc4\x8d agresivno, arogantno banalen.\xc2\xab Kakorkoli \xc5\xbee, zaslu\xc5\xbeil je veliko denarja, saj je imel ve\xc4\x8d kot 138 milijonov $ dobi\xc4\x8dka. V filmu je igrala lik filmske zvezde Gwen Harrison._NEWLINE_Leta 2002 je Catherine Zeta-Jones nadaljevala s svojo dinamiko in zaigrala smrtonostno Velma Kelly v filmski upodobitvi Broadwayskega muzikala Chicago. Njen nastop so kritiki sprejeli pozitivno; v reviji Seattle Post-Intelligencer so, na primer, napisali:\xc2\xa0\xc2\xbbZeta-Jonesova \xc4\x8dudovito zaigra veli\xc4\x8dastno in nesramno boginjo salonov.\xc2\xab Tudi revija Slate je pohvalila njen nastop, zraven pa so dodali, da\xc2\xa0\xc2\xbbima skrivno samozavest, zaradi katere ne more\xc5\xa1 nehati misliti nanjo - vedno - teko\xc4\x8di ples - in \xc4\x8deprav bi bila popolnoma v redu poklicna plesalka, z veli\xc4\x8dastnimi gibi in velikim dekoltejem\xc2\xab._NEWLINE_Film Chicago je prejel velik komercialen uspeh, po svetu pa je zaslu\xc5\xbeil ve\xc4\x8d kot 306 milijonov $ ter prejel veliko pozornosti s strani javnosti. Leta 2003 je bila Catherine Zeta-Jones nagrajena z oskarjem v kategoriji za\xc2\xa0\xc2\xbbnajbolj\xc5\xa1o stransko igralko\xc2\xab, nagrado BAFTA v kategoriji za\xc2\xa0\xc2\xbbnajbolj\xc5\xa1o igralko v stranski vlogi\xc2\xab\xc2\xa0in dve nagradi Screen Actors Guild Awards, samostojno v kategoriji za\xc2\xa0\xc2\xbbizstopajo\xc4\x8di nastop \xc5\xbeenske igralke v stranski vlogi\xc2\xab\xc2\xa0in kot \xc4\x8dlanica igralske zasedbe filma Chicago, nagrado v kategoriji za\xc2\xa0\xc2\xbbizstopajo\xc4\x8di nastop igralske zasedbe v filmu\xc2\xab. Tistega leta je glas posodila Marini v animiranem filmu Sinbad: Legenda sedmih morij poleg Brada Pitta ter zaigrala v filmu z zna\xc4\x8dilnim \xc4\x8drnim humorjem, Lo\xc4\x8di me in zapelji, kjer je imela poleg Georgea Clooneyja vlogo serijske lo\xc4\x8denke Marilyn Rexroth.\n_START_SECTION_\n2004 - danes\n_START_PARAGRAPH_\nLeta 2004 je zaigrala stevardeso Amelio Warren v filmu Terminal in Europolsko agentko Isabel Lahiri v filmu Oceanovih dvanajst: Ocean's Twelve, nadaljevanje filma Oceanovih enajst. Kot \xc4\x8dlanica igralske zasedbe tega filma je bila nominirana za nagrado Broadcast Film Critics Association Award v kategoriji za\xc2\xa0\xc2\xbbnajbolj\xc5\xa1o igralsko zasedbo\xc2\xab. Leta 2005 je ponovno upodobila vlogo Elene v nadaljevanju filma Zorro, Legenda o Zorru. Film je prejel negativne oziroma me\xc5\xa1ane ocene, kakorkoli \xc5\xbee, kritiki pa so pohvalili nastopa Antonia Bandere in Catherine Zeta-Jones. Film Legenda o Zorru je po svetu zaslu\xc5\xbeil ve\xc4\x8d kot 142 milijonov $._NEWLINE_Leta 2007 je poleg Aarona Eckharta in Abigail Breslin v ameri\xc5\xa1ki romanti\xc4\x8dni komediji/drami Ljubezenski recept, priredbi nem\xc5\xa1kega filma Mostly Martha, za katero je bila nominirana za nagrado People's Choice Award. Film je v glavnem prejemal me\xc5\xa1ane do povpre\xc4\x8dne ocene, vendar je u\xc5\xbeival velik komercialni uspeh in zaslu\xc5\xbeil ve\xc4\x8d kot 92 milijonov $ po vsem svetu. Claudia Puig iz revije USA Today je napisala, da Catherine Zeta-Jones\xc2\xa0\xc2\xbb\xc5\xbeari kot lik, ki kon\xc4\x8dno najde ravnovesje med odlaganjem re\xc4\x8di in razumevanjem prito\xc5\xbeb.\xc2\xab_NEWLINE_Leta 2008 je poleg Guyja Pearcea in Saoirse Ronan zaigrala v filmu Izziv smrti, biografiji legendarnega eskapologista Harryja Houdinija na vrhuncu njegove kariere v dvajsetih letih prej\xc5\xa1njega stoletja. Film je ve\xc4\x8dina kritikov pohvalila; revija View London je, na primer, napisala:\xc2\xa0\xc2\xbbZeta-Jonesova je govorila z impresivnim Edinburgh\xc5\xa1kim naglasom in za spremembo jo je enkratno videti v zgodovinski vlogi.\xc2\xab Leta 2009 je Catherine Zeta-Jones zaigrala v romanti\xc4\x8dni komediji The Rebound, v kateri je igrala \xc5\xa1tiridesetletno mater dveh otrok, ki se zaljubi v mlaj\xc5\xa1ega mo\xc5\xa1kega (upodobil ga je Justin Bartha). Film je v kinematografih v mnogih dr\xc5\xbeavah iz\xc5\xa1el leta 2009, v Zdru\xc5\xbeenih dr\xc5\xbeavah Amerike pa \xc5\xa1ele 25. decembra leta 2010._NEWLINE_V avgustu 2010 je oznanila, da se bo ponovno pri\xc4\x8dela ukvarjati z glasbo in bo prvi\xc4\x8d zaigrala na Broadwayju, in sicer ob Angeli Lansbury v novi upodobitvi gledali\xc5\xa1ke igre Mala no\xc4\x8dna glasba, ki so jo za\xc4\x8deli izvajati decembra leta 2009. Za svoj nastop v tem filmu je bila Catherine Zeta-Jones nagrajena z nagradami Outer Critics Circle Award, Drama Desk Award in Tony Award v kategoriji za\xc2\xa0\xc2\xbbnajbolj\xc5\xa1o glavno igralko v muzikalu\xc2\xab._NEWLINE_Poleg igranja se Catherine Zeta-Jones ukvarja tudi z ogla\xc5\xa1evanjem, trenutno pa je govornica za priznano kozmeti\xc4\x8dno podjetje Elizabeth Arden. Pojavila se je v mnogih reklamah za telefonsko podjetje T-Mobile in v eni za avtomobilsko podjetje Alfa Romeo. Postala bo tudi govornica za nakit iz znamke Di Modolo. Catherine Zeta-Jones so na njen rojstni dan 2010 nadeli naziv poveljnice reda britanskega imperija (CBE).\n_START_SECTION_\nV medijih\n_START_PARAGRAPH_\nDawn French in Jennifer Saunders sta posneli parodijo na Catherine Zeta-Jones kot omejeno slavno osebnost Catherine Spartak-Zeta-Douglas-Jones v seriji Back With a Vengeance, ki je vklju\xc4\x8dena v njuno oddajo French & Saunders (Spartak je po vsej verjetnosti najslavnej\xc5\xa1i film, v katerem je igral njen tast). Catherine Spartak-Zeta-Douglas-Jones je bila prikazana kot oseba, ki nekaj \xc4\x8dasa govori z zelo opaznim vali\xc5\xbeanskim, nekaj \xc4\x8dasa pa z zelo opaznim ameri\xc5\xa1kim naglasom, ves \xc4\x8das pa uporablja fraze iz vali\xc5\xbeanskega jezika._NEWLINE_Parodijo Catherine Zeta-Jones so predvajali tudi na kanalu BBC, in sicer v oddaji The Impressions Show with Culshaw and Stephenson, kjer je Debra Stephenson brala Lepotico in zver ter pri tem menjavala vali\xc5\xbeanski in ameri\xc5\xa1ki naglas. Catherine Zeta-Jones je omenjena v pesmi glasbene skupine Marina and the Diamonds,\xc2\xa0\xc2\xbbHollywood\xc2\xab, v kitici:\xc2\xa0\xc2\xbbOh my God, you look just like Shakira no, no, you're Catherine Zeta, actually my name's Marina\xc2\xab\xc2\xa0(\xc2\xbbO moj Bog, izgleda\xc5\xa1 tako kot Shakira, ne, ne, ti si Catherine Zeta, pravzaprav mi je ime Marina\xc2\xab)._NEWLINE_Catherine Zeta-Jones se je pojavila na naslovnicah mnogih revij, vklju\xc4\x8dno z revijami Allure, Harper's Bazaar, W, Vanity Fair in Vogue. Revija People jo je leta 1998 uvrstila na njihovo lestvico\xc2\xa0\xc2\xbbnajlep\xc5\xa1ih ljudi\xc2\xab, revija FHM ji je leta 2005 dodelila osemin\xc5\xa1estdeseto mesto na njihovi lestvici\xc2\xa0\xc2\xbb100 najprivla\xc4\x8dnej\xc5\xa1ih \xc5\xbeensk na svetu\xc2\xab, leta 2006 pa je na isti lestvici dosegla dvainosemdeseto mesto. Zasedla je tudi petdeseto mesto na lestvici\xc2\xa0\xc2\xbb100 najprivla\xc4\x8dnej\xc5\xa1ih privla\xc4\x8dnih ljudi\xc2\xab\xc2\xa0revije VH1. Leta 2010 jo je spletna revija Peoplestar.co.uk Celebrity Magazine uvrstila na peto mesto njihove lestvice\xc2\xa0\xc2\xbb10 najlep\xc5\xa1ih \xc5\xbeensk na svetu\xc2\xab.\n_START_SECTION_\nZasebno \xc5\xbeivljenje\n_START_PARAGRAPH_\nCatherine Zeta-Jones je igralca Michaela Douglasa, s katerim imata rojstni dan na isti dan in je natanko petindvajset let starej\xc5\xa1i od nje, spoznala na filmskem festivalu Deauville Film Festival v Franciji avgusta 1998, potem, ko ju je predstavil Danny DeVito. Hoditi sta pri\xc4\x8dela marca 1999. Trdi, da ji je, ko sta se spoznala, dejal:\xc2\xa0\xc2\xbbRad bi bil o\xc4\x8de tvojih otrok.\xc2\xab Zaro\xc4\x8dila sta se 31. decembra 1999, poro\xc4\x8dila pa sta se 18. novembra 2000 v hotelu Plaza v New Yorkju. Na poroki je pel tradicionalni vali\xc5\xbeanski zbor (C\xc3\xb4r Cymraeg Rehoboth). Njen vali\xc5\xbeanski zlati poro\xc4\x8dni prstan je imel vgraviran keltski motiv, kupljen pa je bil v vali\xc5\xbeanskem mestu Aberystwyth. Imata dva otroka. Njun prvi sin, Dylan Michael Douglas (poimenovan po pevcu Dylanu Thomasu), se je rodil 8. avgusta 2000, nose\xc4\x8dnost Catherine Zeta-Jones pa je bila vklju\xc4\x8dena v film Preprodajalci. Njuna h\xc4\x8di, Carys Zeta Douglas, se je rodila 20. aprila 2003. Dru\xc5\xbeina trenutno \xc5\xbeivi v New Yorkju._NEWLINE_Leta 2004 sta se Catherine Zeta-Jones in Michael Douglas odlo\xc4\x8dila pravno ukrepati zoper zasledovalko Dawnette Knight, ki je bila obto\xc5\xbeena, da je paru po\xc5\xa1iljala nasilna pisma, ki so vsebovala grafi\xc4\x8dne gro\xc5\xbenje, s \xc4\x8dimer je bilo ogro\xc5\xbeeno njeno \xc5\xbeivljenje. V pri\xc4\x8danju je Catherine Zeta-Jones povedala, da se je, ko je gro\xc5\xbenje prebrala, tako tresla, da se je bala, da bo do\xc5\xbeivela \xc5\xbeiv\xc4\x8dni zlom. Dawnette Knight je trdila, da je zaljubljena v Michaela Douglasa in priznala vse obto\xc5\xbebe na sodi\xc5\xa1\xc4\x8du. Sodi\xc5\xa1\xc4\x8de se je s primerom ukvarjalo od oktobra 2003 do maja 2004, Dawnette Knight pa je bila nazadnje obsojena na triletno zaporno kazen."